《建溪精舍得本字》
宋代·戴表元

四山翛翛风日暖，白发看花惜春晚。
当时衰草牧羊坡，今日池台红雾满。
最邻幽篁手所植，儿戏成业亦千本。
旧游聚散万事拙，客梦悲欢百年短。
荒凉处处经战马，寒食家家浇祭碗。
隃知地下不识醉，祗合生前寻酒伴。
苍苔白石堪枕籍，野鸟清溪自弦管。
同游飘扬正捷步，老我摧颓甘负眼。
风床溽暑新候浊，江树飞云故人远。
出城少事幸纵恣，赌令争欢君莫懒。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》